Britannian turvallisuuspalvelu on paljastanut Lontoon Westminsterin iskijän Khalid Masoodin viimeisen viestin.

Khalid Masood halusi kostaa. EPA

Viimeisessä viestissään WhatsAppissa muslimiksi kääntynyt Khalid Masood paljastaa tappavan iskunsa syyt, brittiläinen The Independent-lehti kertoi.

Vain muutama minuutti ennen iskunsa alkua lähettämässään viestissä 52-vuotias Masood sanoo käyvänsä pyhää sotaa kostona lännen sotilaallisista toimista muslimimaissa Lähi-idässä. Westminsterin iskussa 22. maaliskuuta kuoli viisi ihmistä ja loukkaantui 50.

Poliisi on kuulustellut viestin saanutta henkilöä, mutta vapauttanut hänet. Poliisin mukaan henkilöllä ei ollut tietoa Masoodin iskusta eikä hän ollut osallistunut iskun suunnitteluun.

Kentissä syntynyt Masood oli turvallisuuspalvelun tiedossa ääri-islamisminsa takia. Miestä ei kuitenkaan pidetty uhkana.

Masoodin epäillään radikalisoituneen vankila-aikoinaan ja matkoillaan Saudi-Arabiaan. Tiedossa ei ole kuitenkaan missä vaiheessa hän päätti turvautua väkivaltaan.

Tutkijoiden mukaan Masood teki tiedustelumatkan Lontooseen neljä päivää ennen iskua. Hän ei keskustellut matkasta kenenkään kanssa.